Szám: 1-12/2024. 5. sz. napirendi pont

**Előterjesztés**

Zalaszentgrót Város Önkormányzata Képviselő-testületének

2024. október 4-i alakuló ülésére

**Tárgy:** Az alpolgármester tiszteletdíjának megállapítása

**Tisztelt Képviselő-testület!**

Zalaszentgrót Város Önkormányzata Képviselő-testületének a Szervezeti és Működési Szabályzatról szóló 25/2014. (XI. 28.) önkormányzati rendelete 55. § (1)-(2) bekezdései értelmében:

1. A képviselő-testület a polgármester javaslatára, titkos szavazással, minősített többséggel a polgármester helyettesítésére, munkájának segítésére legfeljebb kettő, társadalmi megbízatású alpolgármestert választhat.
2. Az alpolgármesterek tisztségüket társadalmi megbízatásában töltik be. Az alpolgármesterek tiszteletdíját a képviselő-testület állapítja meg.

A Magyarország helyi önkormányzatairól szóló 2011. évi CLXXXIX. törvény (Mötv.) 80. § (2) bekezdése értelmében:

*„A társadalmi megbízatású alpolgármester tiszteletdíját a képviselő-testület állapítja meg úgy, hogy az nem haladhatja meg a társadalmi megbízatású polgármester tiszteletdíja 90%-át. A társadalmi megbízatású alpolgármester a tiszteletdíja egészéről vagy meghatározott részéről a képviselő-testülethez intézett írásbeli nyilatkozatával lemondhat.”*

- Az Mötv. 71. § (5) bekezdése alapján:

„*A társadalmi megbízatású polgármester havonta a polgármester illetménye 50%-ával megegyező mértékű tiszteletdíjra jogosult, melynek egészéről vagy meghatározott részéről a képviselő-testülethez intézett írásbeli nyilatkozatával lemondhat.”*

Zalaszentgrót Város esetén - annak lakosságszámát figyelembe véve - a társadalmi megbízatású polgármester tiszteletdíja a polgármester illetményének 50 %-a, vagyis a kerekítés szabályaival 422.500,- Ft lehetne. A korábban idézett szabály alkalmazásával a társadalmi megbízatású alpolgármester tiszteletdíja ezen összeg legfeljebb 90 %-ában állapítható meg.

A fenti szabályozás alapján javaslom, hogy az alpolgármester havi tiszteletdíja a társadalmi megbízatású polgármester tiszteletdíjának 50 %-ában, vagyis bruttó 211.250,- Ft összegben kerüljön megállapításra, amely összeg megegyezik a korábbi ciklusban meghatározott összeggel.

A költségtérítés mértékéről az Mötv. 80. § (3) bekezdése az alábbiak szerint rendelkezik:

„*A főpolgármester-helyettes, a főállású alpolgármester, a társadalmi megbízatású alpolgármester, a megyei közgyűlés alelnöke havonta az illetményének, tiszteletdíjának 15 %-ában meghatározott összegű költségtérítésre jogosult*.”

A közszolgálati tisztviselőkről szóló 2011. évi CXCIX. törvény 131.§ (1) bekezdése alapján az illetményt 100 Ft-ra kerekítve kell megállapítani.

Az Mötv. 79. §. (2) bekezdése szerint: „*A polgármester, a vármegyei közgyűlés elnöke, a főpolgármester jogállására vonatkozó szabályokat az alpolgármesterre, a vármegyei közgyűlés alelnökére és a főpolgármester-helyettesre is megfelelően alkalmazni kell.”*

Kérem a T. Képviselő-testületet, hogy az előterjesztést szíveskedjen megtárgyalni, majd az alábbi határozati javaslatot elfogadni:

**Határozati javaslat:**

Zalaszentgrót Város Önkormányzata Képviselő-testülete Vári Mária társadalmi megbízatású alpolgármester havi tiszteletdíját a bruttó 211.250 Ft azaz kettőszáztizenegyezer-kettőszázötven forintban állapítja meg azzal, hogy a Magyarország helyi önkormányzatairól szóló 2011. évi CLXXXIX. törvény 79. § (2) bekezdésében, valamint a közszolgálati tisztviselőkről szóló 2011. évi CXCIX. törvény 131.§ (1) bekezdésében foglalt rendelkezések figyelembevételével – a kerekítésre vonatkozó szabályok alapján – a tiszteletdíj bruttó 211.300,- Ft azaz kettőszáztizenegyezer-háromszáz forint/hó összeget jelent.

A Képviselő-testület Vári Mária társadalmi megbízatású alpolgármester részére havonta az tiszteletdíjának 15 %-ában meghatározott összegű, azaz bruttó 31.688,-Ft (bruttó harmincegyezer-hatszáznyolcvannyolc forint) költségtérítést állapít meg.

A Képviselő-testület felhatalmazza a jegyzőt a szükséges intézkedések megtételére.

Határidő: azonnal

Felelős: Dr. Simon Beáta jegyző

**Zalaszentgrót**, 2024. október 1.

**Baracskai József**

polgármester

A határozati javaslat a törvényességi követelményeknek megfelel.

**Dr. Simon Beáta**

jegyző