Szám: 1-12/2024. 3. sz. napirendi pont

**Előterjesztés**

**Zalaszentgrót Város Önkormányzata Képviselő-testületének**

**2024. október 4-i alakuló ülésére**

**Tárgy:** Az alpolgármester megválasztása, eskütétele

**Tisztelt Képviselő-testület!**

A Magyarország helyi önkormányzatairól szóló 2011. évi CLXXXIX. törvény (a továbbiakban: Mötv.) 43. § (3) bekezdése akként rendelkezik, hogy a képviselő-testület *az alakuló vagy azt követő ülésen* a polgármester előterjesztése alapján megválasztja - egyebek mellett - az alpolgármestert, illetve dönt az alpolgármester tiszteletdíjáról.

Az Mötv. 74. § (1) bekezdése alapján a képviselő-testület a polgármester javaslatára, titkos szavazással, minősített többséggel a polgármester helyettesítésére, munkájának segítésére egy alpolgármestert, főpolgármester-helyettest, a vármegye közgyűlése alelnököt (a továbbiakban együtt: alpolgármester) választ, több alpolgármestert választhat. Az Mötv. hivatkozott jogszabályhelye rendelkezik arról, hogy legalább egy alpolgármestert a képviselő-testület a saját tagjai közül választ meg. Az alpolgármester – a Mötv. 74. § (2) bekezdése értelmében – a polgármester irányításával látja el feladatait.

A képviselő-testület hatáskörébe utalt választás esetén, így az alpolgármester megválasztása esetén is minősített többségű döntéshozatal szükséges. A Mötv. 47. § (2) bekezdése alapján a minősített többségű döntés meghozatalához az önkormányzati képviselők több, mint felének igen szavazata szükséges.

A fentiek alapján az alpolgármester megválasztására kizárólag titkos szavazás útján kerülhet sor. A választás lebonyolítására vonatkozó szabályokat Zalaszentgrót Város Önkormányzata Képviselő-testületének Szervezeti és Működési Szabályzatról szóló 25/2014. (XI. 28.) számú rendeletének 21. § (5) bekezdése tartalmazza.

A titkos szavazás módja a következő:

* a jegyző a képviselő nevét nem tartalmazó, kizárólag a döntési javaslatot magában foglaló szavazólapot oszt ki a képviselő-testület tagjai számára;
* a szavazólapon valamennyi képviselő szavaz, majd a jegyző – a szavazólapok felolvasásával – ismerteti a választás eredményét.

A Mötv. 46. § (1) bekezdése alapján a képviselő-testület ülése nyilvános, ugyanakkor bizonyos, a jogszabályban meghatározott esetekben zárt ülést kell tartani, így különösen a Mötv. 46. § (2) bekezdés b) pontja esetében, amely akként rendelkezik, hogy a képviselő-testület zárt ülést tart – az érintett kérésére – *választás, kinevezés, felmentés, vezetői megbízás adása, annak visszavonása, fegyelmi eljárás megindítása és állásfoglalást igénylő személyi ügy tárgyalásakor*. Ezen szabály figyelembevételével az alpolgármester megválasztásakor abban az esetben szükséges zárt ülést tartani, amennyiben azt az érintett kéri.

Az alpolgármester választás során kiemelkedő jelentősége van a személyes érintettség jogi szabályozásának is, amely a Mötv. 49. § (1) és (1a) bekezdésében került rögzítésre az alábbiak szerint:

*„A képviselő-testület döntéshozatalából kizárható az, akit vagy akinek a közeli hozzátartozóját az ügy személyesen érinti. Az önkormányzati képviselő köteles bejelenteni a személyes érintettséget. A kizárásról az érintett önkormányzati képviselő kezdeményezésére vagy bármely önkormányzati képviselő javaslatára a képviselő-testület dönt. A kizárt önkormányzati képviselőt a határozatképesség szempontjából jelenlevőnek kell tekinteni.*

*Az (1) bekezdésben foglaltakat nem kell alkalmazni, ha a képviselő-testület döntéshozatala saját tagjának választására, kinevezésére, megbízására vagy delegálására irányul.”*

Mindezek alapján a polgármester által alpolgármesternek jelölt települési képviselő a személyét érintő alpolgármester választásban részt vehet.

Az alpolgármester személyére vonatkozó javaslatom megtételénél meghatározó indok volt, hogy Vári Mária az elmúlt ciklusokban szerteágazó ismereteket és szakmai – először részönkormányzat vezetőként, bizottsági elnökként, majd alpolgármesterként – gyakorlatot szerzett az önkormányzati működés területein. Vári Mária alpolgármesterként aktív kapcsolatot alakított ki és tart fenn a helyi civil szféra képviselőivel, a városi intézmények illetve az önkormányzati gazdasági társaságok vezetővel is. Vári Mária eddigi munkásságát igazolja az is, hogy városunkban elismert közoktatási szakember, akit az önkormányzati ügyekben történő alapos felkészülés, következetesség és kitartás jellemez. Az eddigi együttműködésünk és munka iránti elhivatottsága számomra garancia arra, hogy alpolgármesterré választásával Zalaszentgrót társadalmi és közösségi fejlődése jó úton tud továbbhaladni.

A fentiekben részletezett indokok alapján Vári Mária települési önkormányzati képviselő alpolgármesterré történő megválasztását javasolom, aki a javaslattételt elfogadta. Vári Mária az alpolgármesteri tisztséget társadalmi megbízatásban kívánja ellátni, és akként nyilatkozott, hogy nem kéri a személyét érintően tartandó alpolgármester választás tekintetében zárt ülés megtartását.

Az alpolgármester megválasztását követően eskütételére a képviselőkre vonatkozó szabályok irányadók.

Kérem a T. Képviselő-testületet, hogy az előterjesztést szíveskedjen megtárgyalni, majd azt követően az alábbi határozati javaslatot elfogadni.

**Határozati javaslat:**

Zalaszentgrót Város Önkormányzata Képviselő-testülete a Magyarország helyi önkormányzatairól szóló 2011. évi CLXXXIX. törvény 74. § (1) bekezdése alapján a polgármester helyettesítésére, munkájának segítésére alpolgármesternek Vári Mária települési önkormányzati képviselőt választja meg, aki az alpolgármesteri tisztséget társadalmi megbízatásban látja el.

A Képviselő-testület felhatalmazza a polgármestert és a jegyzőt a szükséges intézkedések megtételére.

Határidő: azonnal

Felelős: Baracskai József polgármester

Dr. Simon Beáta jegyző

**Zalaszentgrót**, 2024. október 1.

**Baracskai József**

polgármester

A határozati javaslat a törvényességi követelményeknek megfelel.

**Dr. Simon Beáta**

jegyző